[pic] | KOMISIJA EVROPSKIH SKUPNOSTI |

Bruselj, 6.3.2007

SEC(2007) 302

DELOVNI DOKUMENT SLUŽB KOMISIJE

Spremni dokument k PREDLOGU UREDBE EVROPSKEGA PARLAMENTA IN SVETA o spremembi Uredbe št. 11 o odpravi diskriminacije pri prevozninah in pogojih za prevoz po členu 79(3) Pogodbe o ustanovitvi Evropske gospodarske skupnosti in Uredbe št. 852/2004 Evropskega parlamenta in Sveta o higieni živil Povzetek ocene učinka (Uredba (ES) št. 852/2004 o higieni živil – HACCP) {COM(2007) 90 konč.}{SEC(2007) 301}{SEC(2007) 303}{SEC(2007) 304}

DELOVNI DOKUMENT SLUŽB KOMISIJE

Spremni dokument k PREDLOGU UREDBE EVROPSKEGA PARLAMENTA IN SVETA o spremembi Uredbe št. 11 o odpravi diskriminacije pri prevozninah in pogojih za prevoz po členu 79(3) Pogodbe o ustanovitvi Evropske gospodarske skupnosti in Uredbe št. 852/2004 Evropskega parlamenta in Sveta o higieni živil Povzetek ocene učinka (Uredba (ES) št. 852/2004 o higieni živil – HACCP)

Povzetek

Predlog, ki mu je priložena ta ocena učinka, je del obsežnega izvajanja zmanjševanja upravnih obremenitev. Uredba (ES) št. 852/2004 o higieni živil določa, da vsi nosilci živilske dejavnosti vzpostavijo, izvajajo in vzdržujejo stalen postopek ali postopke, ki temeljijo na načelih HACCP. Da se obveznost izvajanja postopkov HACCP pravilno izvaja, je potrebna multidisciplinarna skupina osebja, ki je na primer sposobna opredeliti tvegane in kritične kontrolne točke in ki lahko vzpostavi kritične meje in postopke spremljanja na kritičnih točkah. Te zahteve lahko povzročajo znatne letne stroške na ravni EU (ocenjene na 220 000 000 EUR). Čeprav za večja podjetja ti stroški niso tako veliki, saj lahko predstavljajo le delček vseh stroškov, pa so te zahteve lahko izjemno drage in obremenilne za manjša podjetja (MSP – mala in srednje velika podjetja).

Zaradi znatnega vpliva, ki bi ga na MSP imela dosledna uporaba zahtev HACCP, in dejstva, da nekateri nosilci dejavnosti lahko zagotavljajo enako raven higienske zaščite z izvajanjem vseh drugih zahtev Uredbe (ES) št. 852/2004, ne da bi pri tem bilo treba popolnoma izvajati postopke HACCP in ne glede na smernice, ki pojasnjujejo, kako prožno se lahko uporablja HACCP, je treba nekatera podjetja oprostiti vseh zahtev HACCP.

Glavni cilj te pobude je prispevati k lizbonski strategiji za več rasti in delovnih mest, zlasti z zmanjševanjem stroškov pri opravljanju dejavnosti za MSP v živilskem sektorju, če se pri tem lahko ohrani enaka ustrezna raven higienske zaščite. Operativni cilj v tem primeru je zagotoviti, da obveznosti obveščanja ne bodo nesorazmerno vplivale na tekoče poslovanje podjetja in da ne bodo nesorazmerno drage. Ocena učinka je za doseganje tega cilja proučila tri politične možnosti:

Možnost 1 Brez sprememb politike.

Možnost 2 Oprostitev za nekatere nosilce dejavnosti od zahtev HACCP.

Možnost 3 Odprava postopkov HACCP za vse nosilce dejavnosti.

Z možnostjo 3 se tvega neizpolnitev temeljnega cilja, neznižanja standardov. Z možnostjo 1 se status quo ne spremeni, kar pomeni, da bi ostala pravna negotovost glede obstoječih smernic, nosilci malih podjetij v mnogih državah članicah pa bi bili še naprej izpostavljeni velikim stroškom. Zdi se, da možnost 2 predstavlja najboljšo možno rešitev s povezovanjem oprostitev za nekatere nosilce manjših dejavnosti v živilskem sektorju, ki lahko zagotavljajo enako raven higienske zaščite živil z izvajanjem vseh drugih zahtev Uredbe (ES) št. 852/2004, in znatnega zmanjšanja upravnih obremenitev. Treba je opozoriti, da razpoložljivi dokazi ponazarjajo, da se standardi higiene živil ne bi znižali in da zato ti ocenjeni prihranki pri stroških niso izravnava za druge, negativne učinke kje drugje.